“बाबू हंदे मता जोर पाने उप्पर सेआन होर इक ड्राईवरै कोला कर चलाने दी जाच सिक्खन लगी पे हे। सखलाई लेई रोज बाह्‌र जन्दे। बाबू होर बी कन्ने होंदे। आइयै ओह् सेआन हुंदी बड़ी तरीफ करदे जे ओह् बड़े तौले ड्राईवरी सिक्खै करदे न। पर सेआन हुंदे दमागै च जित्थें ड्राईवरी दे गुर आवै करदे हे, उत्थें ओह् अपने पराने ‘कोचवानी हुनर’ बी भुल्ले दे नेईं हे। ब्रेक लांदे उनें गी टांगे दे घोड़े दियां बागां चेतै आई जंदियां ते ओह् ब्रेकै उप्पर पैर रक्खने दी बजाए कारै दे स्टेरिंग गी पुचकारियै इ’यां अपनी बक्खी खिच्चन लगी पौंदे जि’यां ओह् घोड़े दी लगाम होऐ। खीर इस्सै भलेखे च उ’नें इक निक्का हारा एक्सीडंट बी करी उड़ेआ। बाबू जी ने गुस्से च उस्ताद शगिरद यानी ड्राईवर ते सेआन होरें गी उस्सै दिन कड्ढी लाया।”